J. J. Reichborn tegning fra 1768
hovedbygningens fasade mot Kong Oscarsgate
Sidefløyer **Zander Kaaes stiftelse** er en bygning i senbarokk byggestil i Kong Oscars gate 67 i Bergen som opprinnelig ble bygget som bolig for «eldre trengende». I 2017 startet nye eiere hotelldrift i bygningen under navnet **Villa Terminus**.

Historikk
---------

Bygningen ble tegnet av Johan Joachim Reichborn og oppført i 1769–1770. Den «milde stiftelsen» ble opprettet av kjøpmann og legatstifter Zander (egentlig Alexander) Kaae (1712–1765). Senbarokkbygningen har en hovedbygning og to sidefløyer. Bygget hadde ifølge Reichborns tegning en rikt utformet ark i rokokkostil, men denne arken ble bygget om.

Christopher Frimanns bok «Almindelig Samling af Stiftelser og Gavebreve i Kongeriget Norge : med fornødne Oplysninger», fra 1774-1777, beskrev «Zander Kaaes Huus» på følgende måte:

> *Bygningen bestaaer af 16 rummelige Kammere, eet til hver person, et Værelse til Portneren, en Liigstue, en Bønnestue, et Forsamlings=Værelse for Inspecteurerne, og et dito Værelse ledigt for hvem der for Penge vil lade sig indlemme. Ved Huuset er en smuk og rummelig kiøkken=have til fælles Brug og Nytte for Lemmerne, ligesom og for hver Person er indrettet ved afdelinger en liden Kielder under Huuset, og et Brændekammer oven paa med Laase og Lukkelser for.*
> 
> 

Det opprinnelige aldershjemmet framstår som en bygning i en europeisk palé- eller herregårdstradisjon, og skiller seg de institusjonsbygg for syke eller fattige som allerede eksisterte da bygget ble reist, som St. Jørgens Hospital eller Stranges stiftelse. Like ved Zander Kaaes ble Danckert Krohns stiftelse oppført i 1789. Denne stiftelsen ble også bygget som aldershjem for folk av borgerlig stand.

Zander Kaaes stiftelse ble fredet av Riksantikvaren i 1927. I 1978 ble bygningen tilpasset ny bruk. I første etasje ble den opprinnelige bygningsplanen i stor grad behold, men det ble skåret ut åpninger for nye dører mellom to og to kammers og installert små baderom. I andre etasje ble det også gjort endringer i grunnplanen, og innredet med noen større rom. Mellom 1983 og 2002 ble bygningen brukt av Bergen kommune som eldreboliger og flyktningemottak. Senere ble bygningen leid ut som studentboliger. Zander Kaaes stiftelse la i juni 2011 bygningen ut for salg med en prisantydning på 10. millioner kroner.[]

Villa Terminus
--------------

Bygningen ble i 2017 kjøpt av hotelleier Kjetil Smørås, renovert og innredet til hotell med 18 rom under navnet Villa Terminus. Renoveringen kostet omkring 36 millioner kroner.

Litteratur
----------

* Indahl, Trond, og Torvanger, Åse Moe; *Hus i Bergen*, Bergen 2005 Mal:ISBN–82-419-0367-7. S. 57

Referanser
----------

1. 1 2  «Villa Terminus - Boutiquehotell med egen hage midt i Bergen sentrum». *Villa Terminus*. Besøkt 1. juni 2020.
2. ↑  Fredet filantrop. *D2* (Dagens Næringsliv), 30. Juni 2017.
3. ↑  «Bergensavisen - Kjetil Smørås pusser opp Zander Kaae-villaen for 36 millioner». *www.ba.no* **(norsk)**. 28. februar 2016. Besøkt 1. august 2017.

Eksterne lenker
---------------

* (no) «Zander Kaaes stiftelse». *Kulturminnesøk*. Riksantikvaren – Direktoratet for kulturminneforvaltning.
* BT -Spekulanter ingen adgang
* BT -Stor interesse for staselig hus

|  |  |
| --- | --- |
| Oppslagsverk/autoritetsdata | Bergen byleksikon **·** Riksantikvaren kulturminne
 |